# Виктория (Споене кральовство)

| Виктория |
| --- |
| *Милостьов Божов Кралиця Споеного Кральовства тай Ирландии, Охранкыня Вѣры, Императриця Индии*  |
|  |
| Фото з року 1882 |
| Кралиця Споеного Кральовства |
| Панованя | 20. юн 1837 – 22. януар 1901 |
| Корунация | 28. юн 1838 |
| Предходник | Виллиам IV. |
| Наступник | Едвард VII. |
| Императриця Индии |
| Панованя | 1. май 1876 – 22. януар 1901 |
| Корунация | 1. януар 1877 |
| Предходник | новый титул |
| Наступник | Едвард VII. |
|

---

 |
| Родне мено | Александрина Виктория |
| Уроджѣня | 24. май 1819 |
| Мѣсто уроджѣня | Кенсингтонскы палаты, Лондон, Англия |
| Смерть | 22 януара 1901 (81 р.) |
| Мѣсто смерти | Осборн Хаус, Остров Уайт |
| Погребѣня | Фрогмор Хаус, Виндзор, 4. фебруар 1901 |
| Супружество | Алберт зо Сакс-Кобурга и Готы, ж. 10. фебруар 1840 – † 14. децембер 1861 |
| Потомкы | Виктория, нѣмецка цѣсарька; Едвард VII.; Алиса, велика герцогыня Гессенска; Алфред, герцог Сакс-Кобурга и Готы; Принцезна Гелена Британска; Принцезна Луиза, герцогыня Аргайлска; Артур, герцог Коннаутскый и Стратернскый; Леополд, герцог Олбани; Принцезна Беатриса Британска |
| Дом | Брунсвик-Люнебург |
| Династия | Ганноверска |
| Отець | Едвард Август Ганноверскый |
| Мати | Виктория Сакс-Кобург-Заалфелдска |
| Конфесия | Протестантство |
|  |
|  |

**Викто́рия**, англ. *Victoria*, крещена яко **Александрина Виктория**, англ. *Alexandrina Victoria*; \* 24. май 1819 – корун. 28. юн 1838 – † 22. януар 1901) — кралиця Споеного кральовства, од року 1876 — императриця Индии.

## Панованя Виктории

Виктория пришла ку владѣ в Споеном кральовствѣ в року 1837. В рокы ей панованя кральовство, найвеце розвита промыслова держава, найсилнѣйша морска и колониална держава, переживала добу проспериты.

Виктория стала ся пановницьов, котра, хоть и мимовольно и не усвѣдомлюючи то, створила днешну конфигурацию политичной системы Споеного кральовства, коли роль монарха перетворила ся на церемониалну, и тым заховала британску монархию. Коли 18-рочна вступила на трон, и роль монарха, и будучность монархии были непевны; коли по ей смерти трон заняв ей сын, Едвард VII., тота перемѣна было скорше социална, неж политична, а о далшом тырваню монархии не быв жадный сомнѣв. Тото быв навызнамнѣйшый вымѣр панованя Виктории.

## Родина

10. фебруара 1840 Виктория оддала ся за о рок старшого принца Алберта зо Сакс-Кобурга и Готы. Тото супружество ся стало щастливым. Алберт все мав барз активну роль во всѣх дѣлах Виктории, як сполоченскых, так и особных. Ему ся удало змѣнити политичну ориентацию пановницм и обернути ю на вецей конзервативный напрям. В далшых 20 роках Виктория родила 9 дѣтей.

## Хронология панованя

Основны подѣи з Викторианской добы Споеного кральовства:

* 1837 — зачаток панованя Виктории
* 1838 — корунация Виктории
* 1839 — Англичане заяли Аден
* 1839–1842 — перва англо-афганска война
* 1839–1842 — перва опиумна война против Китая
* 1840 — супружество з принцом Албертом
* 1840 — анексия Нового Зеланда
* 1850 — Австралии дарована конштитуция и часточна автономия
* 1852 — дарована широка автономия Новому Зеланду
* 1853–1856 — Споене кральовство участнить ся во войнѣ за Крым против России
* 1861 — смерть Алберта
* 1878–1880 — друга англо-афганска война
* 1884–1885 — парламентскы реформы в Споеном кральовствѣ
* 1901 — смерть Виктории

## Интересны факты

* В року 1859 Дж. Х. Спик объявив в центрѣ Африкы велике озеро и назвав го именем кралицѣ Виктории.
* В року 1855 Девид Ливингстон объявив в центрѣ Африкы найвекшый водопад свѣта и назвав го *Виктория*, але тамошны обывателѣ доднесь го называють *Гремячый дым*.
* Виктория лѣпше знала нѣмецкый язык, як англицкый, на яком до конця живота говорила з акцентом.
* Виктория мала прозыву *Бабка Европы*, понеже ей потомкы были пановниками, окрем Британии, в Германии, Испании и России.

## Жерела и одказы

* **Всемирная история в датах и событиях**. Москва: ОАО Изд-во «Радуга», 2002 ISBN 5-05-005005-7 — Chronologie universelle/ Paris: Larousse, 1997 ISBN 03-521229-0
* **Edgar Trevor Williams, Meredith Veldman**. Victoria, QUEEN OF UNITED KINGDOM. Encyclopaedia Britannica (online).  [перевірено 2019-05-23].
* Девять любопытных фактов о британской королеве Виктории. **Комсомольская Правда**.  [перевірено 2019-05-23].
* ВИКТОРИЯ. **Энциклопедия Кругосвет**.  [перевірено 2019-05-23].

## Референции